Karina Lorentzen Dehnhardt (SF), 2025-04-11:
AI og deepfakes har virkelig åbnet dørene, synes jeg,
til en skræmmende tid.
Uden at vide det eller uden at have givet samtykke til det kan enhver ende som en ufrivillig hovedperson i forfalskede videoer eller falske pornofilm.
Derfor er jeg faktisk glad for, at der nu tages skridt imod uberettiget fremstilling og deling af deepfakes, hvad enten det er seksualiseret materiale af børn og voksne, eller at en gerningsperson bare stjæler ens billede.
Det er dog værd at anerkende de bekymringer, som flere høringsparter har rejst.
Først og fremmest indeholder forslaget en udvidelse af politiets muligheder for agentvirksomhed.
De skal have lov til at fremstille og dele uægte seksuelt materiale, som afbilleder unge under 18 år.
Der kan selvfølgelig være nogle udfordringer med den beføjelse.
Hvordan sikrer man, at det uægte AI-genererede materiale ikke er baseret på virkelige overgreb?
Forslaget understreger faktisk, at det for alt i verden skal undgås, men politiet siger jo selv i et folketingssvar, at de ikke har kompetencen til at sikre det.
Politiet vil jo også bidrage til mængden af ulovligt materiale online, og det skal jo helst heller ikke danne præcedens for fremtidige udvidelser af politiets beføjelser.
Men jeg vil trods alt læne mig op ad de mange offernære organisationer, som ser tiltaget som en nødvendighed.
Derfor kan SF også bakke op om, at politiets agentvirksomhed får videre rammer på det område.
Så er det også vigtigt, at der kommer klare retningslinjer for den nye kriminalisering.
Jeg tror, at grænsetilfælde vil opstå, hvor der altid kan være tvivl om, om materialet er ulovligt, og ligesom anden agentvirksomhed gælder provokationsforbuddet jo også stadig.
Jeg synes, der er en ting i det her forslag, som også lige er værd at tage ind, og det handler i virkeligheden om Offerfonden.
Lovforslaget lægger op til, at midler, som jo egentlig skulle være brugt i Offerfonden, og som jo aldrig har været brugt til drift tidligere, nu skal bruges på Offerrådgivningen i Danmark.
Det er jo en organisation, der som PET er finansieret af politiet.
Jeg har faktisk i mange år kæmpet for, at de får en uafhængighed af politiet, men jeg er en lille smule overrasket over, at det så skal ske med Offerfondens midler.
Det er jo normalt noget, der finansierer nyudvikling og undersøgelser og den slags, og det vil der jo være færre midler til i fremtiden, når det er, at man nu siger, at Offerrådgivningen skal finansieres den vej.
Så det er på den positive side, synes jeg, at de får deres eget budget, og at det er adskilt fra politiet, men det er på den dårlige side, at det samlet set giver færre midler til ofre i Danmark.
Det har jeg ikke helt taget stilling til endnu, altså hvordan det så ligesom skal indgå med en vægtning i forhold til det her forslag, og det er i hvert fald noget, som jeg kommer til at spørge dybere ind til i udvalgsbehandlingen.
Jeg er ikke modstander af, at Offerrådgivningen får sit eget selvstændige budget.
Jeg så egentlig gerne, at det blev fuldstændig udskilt fra politiet, så det bliver en helt egen og selvstændig organisation, men jeg er oprigtig overrasket over, at det her kommer lige pludselig uden større offentlig diskussion inden, fordi det er jo en ændring af Offerfonden i forhold til det oprindelige formål.
Jeg har jo engang i sin tid fremsat forslaget om Offerfonden, inden den blev oprettet, men jeg må prøve at få afklaret de spørgsmål i udvalgsbehandlingen.
Samlet set tror jeg, vi kan støtte forslaget, men med de uddybninger, jeg kommer til at bede om i forhold til Offerrådgivningen.